ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την εκτίμηση των επιπτώσεων ορισμένων σχεδίων και προγραμμάτων στο περιβάλλον ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ δυνάμει του άρθρου 250, παράγραφος 2 της συνθήκης ΕΚ

ΑΙΤΙΟΛΟΓΙΚΗ ΕΚΘΕΣΗ

Όπως ορίζεται στο άρθρο 251, παράγραφος 2, στοιχείο γ) της συνθήκης για την ίδρυση της Ευρωπαϊκής Κοινότητας, η Επιτροπή γνωμοδοτεί για τις τροπολογίες οι οποίες προτείνονται από το Ευρωπαϊκό Κοινοβούλιο, σε δεύτερη ανάγνωση.

Στο κείμενο που ακολουθεί στη συνέχεια η Επιτροπή διατυπώνει τη γνωμοδότησή της επί των 17 τροπολογιών που εγκρίθηκαν από το Ευρωπαϊκό Κοινοβούλιο.

1. Ιστορικο

Διαβίβαση της πρότασης στο Συμβούλιο και το Ευρωπαϊκό Κοινοβούλιο (COM(1996)511 τελικό) (σύμφωνα με το άρθρο 175 παράγραφος 1 της Συνθήκης)

Γνώμη της Οικονομικής και Κοινωνικής Επιτροπής

Γνώμη της Επιτροπής των Περιφερειών

Γνώμη του Ευρωπαϊκού Κοινοβουλίου - σε πρώτη ανάγνωση

Τροποποιημένη πρόταση της Επιτροπής (COM(1999)73 τελικό)

Έγκριση της κοινής θέσης

Ανακοίνωση της Επιτροπής στο Ευρωπαϊκό Κοινοβούλιο αναφορικά με την κοινή θέση (SEC(2000)568 τελικό)

Γνώμη του Ευρωπαϊκού Κοινοβουλίου - σε δεύτερη ανάγνωση // 25 Μαρτίου 1997

28 Μαΐου 1997

20 Νοεμβρίου 1997

20 Οκτωβρίου 1998

18 Φεβρουαρίου 1999

30 Μαρτίου 2000

7 Απριλίου 2000

6 Σεπτεμβρίου 2000

Με τη δεύτερη ανάγνωση του Ευρωπαϊκού Κοινοβουλίου ενισχύεται, αφενός μεν, η κοινή θέση σε ορισμένους τομείς, ενώ θεσπίζονται, από την άλλη πλευρά, ορισμένοι σημαντικοί περιορισμοί.

Η κοινή θέση ενισχύεται σε τομείς όπως οι διατάξεις για την παροχή πληροφοριών και τη συμμετοχή του κοινού, την παρακολούθηση της εφαρμογής των σχεδίων και προγραμμάτων στο περιβάλλον και την ποιότητα και το περιεχόμενο των περιβαλλοντικών εκθέσεων. Στο πεδίο εφαρμογής προστίθενται ορισμένα επιπλέον σχέδια και προγράμματα.

Στην κοινή θέση εντάσσονται συγκεκριμένοι περιορισμοί αναφορικά με την ευελιξία η οποία παρέχεται για την διεξοδική διερεύνηση των σχεδίων και προγραμμάτων καθώς και για την εφαρμογή των διατάξεων της οδηγίας, σε εκείνες τις περιπτώσεις κατά τις οποίες η υποχρέωση της αξιολόγησης επιβάλλεται ταυτόχρονα από τις διατάξεις της παρούσας οδηγίας και από άλλες ρυθμίσεις της κοινοτικής νομοθεσίας. Επιπλέον, το πεδίο εφαρμογής της κοινής θέσης περιορίζεται δραστικά για εκείνα τα σχέδια και προγράμματα που συναποτελούν μέρος μιας ιεραρχικής διαδικασίας σχεδιασμού.

2. σκοποσ τησ προτασησ τησ επιτροπησ

Σκοπός της πρότασης είναι να κατοχυρωθεί το υψηλό επίπεδο περιβαλλοντικής προστασίας και να υποστηριχθεί η ενσωμάτωση των περιβαλλοντικών ανησυχιών στον προγραμματισμό, ενόψει της προώθησης της βιώσιμης ανάπτυξης.

Με την πρόταση διανοίγεται η δυνατότητα εντοπισμού, περιγραφής και αξιολόγησης των πιθανών σημαντικών περιβαλλοντικών επιπτώσεων που μπορεί να έχουν ορισμένα σχέδια και προγράμματα, κατά την φάση της προετοιμασίας τους και πριν από την έγκρισή τους. Η περιβαλλοντική έκθεση προετοιμάζεται, το κοινό και οι ενδιαφερόμενες περιβαλλοντικές αρχές ενημερώνονται και τους παρέχεται η δυνατότητα υποβολής των παρατηρήσεων τους. Στην περίπτωση που υπάρχουν σημαντικές διασυνοριακές περιβαλλοντικές επιπτώσεις, διεξάγονται διαβουλεύσεις με τα κράτη μέλη που είναι πιθανόν να θιγούν. Στο κοινό και τις ενδιαφερόμενες περιβαλλοντικές αρχές παρέχεται η ευκαιρία της υποβολής παρατηρήσεων. Τέλος, τα αποτελέσματα της συνολικής διαδικασίας πρέπει να λαμβάνονται υπόψη στη διαδικασία λήψεως των σχετικών αποφάσεων. Τόσο το κοινό, όσο και οι ενδιαφερόμενες περιβαλλοντικές αρχές καθώς και κάθε κράτος μέλος με το οποίο έχουν γίνει διαβουλεύσεις πρέπει να ενημερώνονται πριν από την έγκριση του εκάστοτε σχεδίου ή προγράμματος.

3. η γνωμοδοτηση τησ επιτροπησ επι των τροπολογιων που εγκριθηκαν απο το κοινοβουλιο

Το Κοινοβούλιο ενέκρινε 17 τροπολογίες. Η Επιτροπή είναι σε θέση να αποδεχθεί μία τροπολογία πλήρως (1), μία τροπολογία εν μέρει, κατ´αρχήν (την τροπολογία 9 - εκείνο το σκέλος όσον αφορά τους λόγους που παρέχονται για την απαίτηση διενέργειας στρατηγικής περιβαλλοντικής εκτίμησης (ΣΠΕ)) και έκανε αποδεκτές 7 τροπολογίες, κατ´αρχήν (15, 17, 18, 20, 23, 24 και 25).

Οι υπόλοιπες οκτώ τροπολογίες (7, 10, 11, 14, 16, 19, 22, 27) καθώς και το υπόλοιπο μέρος της τροπολογίας 9 (απαίτηση αναφοράς των λόγων για τη διενέργεια (ΣΠΕ) δεν έγιναν αποδεκτές.

Η Επιτροπή υιοθετεί την εξής θέση αναφορικά με τις τροπολογίες που εγκρίθηκαν από το Ευρωπαϊκό Κοινοβούλιο:

3.1. Tροπολογία που έγινε αποδεκτή από την Επιτροπή

Η τροπολογία 1 έγινε αποδεκτή από την Επιτροπή. Η τροπολογία αναφέρεται στη σύμβαση του ΟΗΕ για την βιοποικιλία, ευθυγραμμίζεται με το πνεύμα και τη διατύπωση της σύμβασης αυτής και εντάσσεται στο πλαίσιο των ρυθμίσεων της οδηγίας.

3.2. Τροπολογίες που έγιναν αποδεκτές, κατ' αρχήν, από την Επιτροπή

Με την τροπολογία 9 ζητείται να είναι διαθέσιμοι στο κοινό οι λόγοι βάσει των οποίων απαιτείται ή δεν απαιτείται η διενέργεια της ΣΠΕ στις περιπτώσεις που έχει προσδιοριστεί ότι πρέπει να γίνει διεξοδική διερεύνηση. Όπως κρίνει η Επιτροπή, η αιτιολογία αυτή ευσταθεί μόνο όπου προσδιορίζεται ότι δεν είναι αναγκαία η διενέργεια καμίας ΣΠΕ. Στην περίπτωση αυτή, η εν λόγω αιτιολογική βάση αποτελεί χρήσιμη πληροφορία για το κοινό και αυξάνει τη διαφάνεια των διεργασιών λήψεως των αποφάσεων. Για τους λόγους αυτούς, η προαναφερόμενη τροπολογία γίνεται εν μέρει αποδεκτή, κατ' αρχήν. Η τροπολογία θα μπορούσε να αναδιατυπωθεί, κατά τρόπο ώστε να αντικατοπτριστεί το σημείο αυτό με τον εξής τρόπο "καθώς και οι λόγοι για [...] τους οποίους δεν απαιτείται η διενέργεια περιβαλλοντικής αξιολόγησης βάσει των άρθρων 4 έως 9".

Η τροπολογία 15 ορίζει με αναλυτικότερες λεπτομέρειες το κοινό με το οποίο πρέπει να γίνονται διαβουλεύσεις. Η Επιτροπή αποδέχεται την τροπολογία αυτή, κατ' αρχήν. Πρέπει ωστόσο να διασφαλίζεται ότι η διατύπωση της τροπολογίας είναι επαρκώς σαφής και ότι ευθυγραμμίζεται με τη σύμβαση της ΟΚΕΕ-ΟΗΕ σχετικά με την πρόσβαση στις πληροφορίες, τη συμμετοχή του κοινού στις διεργασίες λήψεως των αποφάσεων και την πρόσβαση στη δικαιοσύνη, για περιβαλλοντικά ζητήματα. Για το σκοπό αυτό, η Επιτροπή προτείνει να προστεθούν έπειτα από τις λέξεις "Η διεργασία λήψεως των αποφάσεων" οι ακόλουθες λέξεις: "με την επιφύλαξη των διατάξεων της παρούσας οδηγίας".

Με την τροπολογία 17 προστίθενται τα "μέτρα παρακολούθησης που αποφασίζονται" στις πληροφορίες που πρέπει να παρέχονται σχετικά με την απόφαση (βλέπε επίσης σχετικά τις τροπολογίες 18 και 25), με αποτέλεσμα η τροπολογία να συμβάλει έτσι στη διαφανή διαδικασία λήψεως των αποφάσεων. Η Επιτροπή αποδέχεται την εν λόγω τροπολογία, κατ' αρχήν, αλλά θεωρεί ότι θα πρέπει να ευθυγραμμιστεί με τις τροπολογίες 18 και 25. Αυτό μπορεί να συντελεστεί αντικαθιστώντας τις λέξεις οι οποίες αρχίζουν με την εξής διατύπωση "η εφαρμογή..." από την εν λόγω τροπολογία με την εξής διατύπωση "οι επιπτώσεις της υλοποίησης των σχεδίων και προγραμμάτων για το περιβάλλον και των μέτρων εκείνων που αποφασίζονται για την πρόληψη, μείωση και, στον μεγαλύτερο δυνατό βαθμό, την εξάλειψη κάθε δυσμενούς επίπετωσης στο περιβάλλον".

Με την τροπολογία 18 απαιτείται η καθιέρωση συστημάτων παρακολούθησης (βλέπε επίσης τις τροπολογίες 17 και 25). Η Επιτροπή αποδέχεται την τροπολογία αυτή, κατ' αρχήν, και προτείνει την ευθυγράμμισή της με τις τροπολογίες 17 και 25, ως εξής: "Τα κράτη μέλη θεσπίζουν τα προσήκοντα συστήματα παρακολούθησης των επιπτώσεων που έχει η εφαρμογή των σχεδίων ή προγραμμάτων για το περιβάλλον και της αποτελεσματικότητας των μέτρων που αποφασίζονται για την πρόληψη, τη μείωση και, στον πληρέστερο δυνατό βαθμό, την αντιστάθμιση όλων των σημαντικών αντίξοων επιπτώσεων για το περιβάλλον και κάθε άλλης δράσης αποκατάστασης των πραγμάτων, η οποία ενδέχεται να χρειασθεί".

Με την τροπολογία 20 προτείνεται η ενίσχυση της ρύθμισης για την ποιότητα των περιβαλλοντικών εκθέσεων. Μιας και η ποιότητά τους είναι σημαντική για την επίτευξη των στόχων της μελλοντικής οδηγίας, η Επιτροπή αποδέχεται την εν λόγω τροπολογία, κατ' αρχήν, αλλά κρίνει ότι πρέπει να ευθυγραμμιστεί η σχετική διατύπωση. Αυτό μπορεί να επιτευχθεί με την αναδιατύπωση της τροπολογίας ως εξής: "Τα κράτη μέλη διασφαλίζουν την υιοθέτηση των αναγκαίων μέτρων, για να εγγυάται ότι οι περιβαλλοντικές εκθέσεις θα έχουν την επαρκή ποιότητα. Τα κράτη μέλη ανακοινώνουν στην Επιτροπή το είδος των μέτρων αυτών. ".

Η τροπολογία 23 διευρύνει ελαφρά το πεδίο εφαρμογής της οδηγίας στο σχεδιασμό ο οποίος είχε εγκαινιαστεί πριν από την ημερομηνία της ενσωμάτωσης της οδηγίας και σε εκείνες τις περιπτώσεις κατά τις οποίες η έγκριση του σχεδίου προβλέπεται να έχει γίνει παραπάνω από ένα χρόνο έπειτα από την ημερομηνία αυτή. Η Επιτροπή αποδέχεται την τροπολογία αυτή, κατ' αρχήν.

Στην τροπολογία 24 διευκρινίζονται οι περιβαλλοντικές πτυχές οι οποίες πρέπει να εξετάζονται στην περιβαλλοντική έκθεση. Η Επιτροπή αποδέχεται το στοιχείο αυτό, κατ' αρχήν, αλλά θεωρεί ότι οι πτυχές αυτές πρέπει να ευθυγραμμίζονται με τις ρυθμίσεις της υπόλοιπης κοινοτικής νομοθεσίας. Πρέπει ιδίως να χρησιμοποιείται ο όρος, "πολιτιστική κληρονομιά", αντί του όρου "αρχιτεκτονική και αρχαιολογική κληρονομιά", επειδή ο όρος αυτός ευθυγραμμίζεται με τους όρους της οδηγίας 85/337/EΟΚ και καλύπτει περισσότερες πτυχές.

Με την τροπολογία 25 διευρύνονται οι απαιτήσεις πληροφόρησης της περιβαλλοντικής έκθεσης. Στην περιβαλλοντική έκθεση πρέπει να συμπεριλαμβάνονται τόσο πληροφορίες σχετικά με τα μέτρα παρακολούθησης των επιπτώσεων από την εφαρμογή των σχεδίων ή προγραμμάτων για το περιβάλλον καθώς και πληροφορίες σχετικά με τα μέτρα παρακολούθησης της αποτελεσματικότητας των μέτρων μετριασμού. Προς το σκοπό αυτό και για να ευθυγραμμιστεί η εν λόγω τροπολογία με την τροπολογία 18 και ιδίως με την τροπολογία 17, είναι αναγκαίο να υπάρξει μια τεχνική τροποποίηση στο πρώτο μέρος του παραρτήματος I (i) και να διαγραφεί το κόμμα (",") το οποίο παρεμβάλλεται μεταξύ των λέξεων "σχέδιο ή πρόγραμμα" και "και της αποτελεσματικότητας". Η διατύπωση του παραρτήματος I (i) θα έχει συνεπεία αυτού ως εξής: "η περιγραφή του τρόπου με τον οποίον θα παρακολουθείται και αξιολογείται η επίπτωση από την εφαρμογή του σχεδίου ή προγράμματος στο περιβάλλον και η αποτελεσματικότητα κάθε μέτρου για την πρόληψη, μείωση και εξάλειψη κάθε δυσμενούς επίπτωσης στο περιβάλλον."

3.3. Τροπολογίες οι οποίες δεν έγιναν αποδεκτές από την Επιτροπή

Με την τροπολογία 7 εγκαταλείπεται η δυνατότητα διεξοδικής διερεύνησης των σχεδίων και προγραμμάτων, με την διευκρίνιση των τύπων των σχεδίων και προγραμμάτων ή με τον συνδυασμό του στοιχείου αυτού με την εξέταση της κάθε περίπτωσης χωριστά. Αυτό συνεπάγεται ότι όλα τα σχέδια ή προγράμματα, τα οποία υπόκεινται σε διεξοδική διερεύνηση, πρέπει να διέρχονται από το στάδιο της εξέτασης κατά περίπτωση, έστω και στην περίπτωση εκείνη στην οποία, για παράδειγμα, είναι σχεδόν βέβαιο ότι ενδέχεται να έχουν σημαντικές επιπτώσεις για το περιβάλλον. Στις περιπτώσεις αυτές, η εν λόγω εξέταση είναι σαφώς περιττή, με αποτέλεσμα να απαιτείται ευελιξία κατά την διαδικασία της διεξοδικής διερεύνησης. Για τους προαναφερόμενους λόγους, η τροπολογία αυτή δεν είναι αποδεκτή από την Επιτροπή.

Με την τροπολογία 9 αξιώνεται να είναι διαθέσιμοι για το κοινό οι λόγοι για τους οποίους απαιτείται ή δεν απαιτείται η ΣΠΕ, έπειτα από τον προσδιορισμό ότι πρέπει να γίνει διεξοδική διερεύνηση. Η Επιτροπή δεν είναι σε θέση να αποδεχθεί εκείνο το σκέλος της τροπολογίας με το οποίο αξιώνεται η παροχή των λόγων, εάν λαμβάνεται η απόφαση να αξιωθεί η ΣΠΕ. Η επιβολή της απαίτησης αυτής θα αποτελέσει άσκοπη διοικητική επιβάρυνση, ιδίως εφόσον με την διαδικασία της ίδιας της ΣΠΕ θεσπίζονται τα δικαιώματα πληροφόρησης και διεξαγωγής διαβουλεύσεων με το κοινό. Κατά συνέπεια, μπορεί να δικαιολογηθεί μόνο η απαίτηση να αναφέρονται οι λόγοι για τους οποίους δεν απαιτείται η διενέργεια ΣΠΕ.

Με την τροπολογία 10 εντάσσονται στο πεδίο εφαρμογής της οδηγίας αυτής όλα τα μελλοντικά σχέδια και προγράμματα, βάσει των διατάξεων των σημερινών διαρθρωτικών ταμείων και των κανονισμών για την ανάπτυξη της υπαίθρου ή και βάσει των νέων ρυθμίσεων των κανονισμών της Ευρωπαϊκής Ένωσης. Η Επιτροπή δεν είναι σε θέση να αποδεχθεί την τροπολογία αυτή, με την οποία προκαλούνται πολυάριθμες δυσχέρειες. Πρώτ' απ' όλα, δεν μπορεί να λεχθεί εκ των προτέρων ότι όλα τα μελλοντικά σχέδια ή προγράμματα τα οποία χρηματοδοτούνται από τους αναφερόμενους ή από νέους κανονισμούς των ΕΚ θα έχουν σημαντικές επιπτώσεις για το περιβάλλον και ότι η εν λόγω οδηγία οφείλει να επικεντρώσει την προσοχή της στις επιπτώσεις αυτές. Δεύτερον, σε ό,τι αφορά τον κανονισμό για τα διαρθρωτικά ταμεία, η προτεινόμενη ρήτρα θα ίσχυε στην πράξη μόνο για τα διαρθρωτικά ταμεία μετά το 2006, αν ληφθεί υπόψη το γεγονός ότι έχουν ήδη ληφθεί ή πρόκειται να ληφθούν οι αποφάσεις για σχεδόν όλα τα σχέδια και προγράμματα για την τρέχουσα χρονική περίοδο των διαρθρωτικών ταμείων από το 2000 έως 2006, πολύ πριν από την τελική έγκριση της παρούσας οδηγίας. Δεν μπορεί να προβλεφθεί εκ των προτέρων ποια θα είναι η μορφή που θα εμφανίζουν οι μελλοντικοί κανονισμοί για τα διαρθρωτικά ταμεία, μετά το 2006. Κατά συνέπεια, για την επόμενη εξαετία, οι πρακτικές επιπτώσεις που θα έχει η πρόταση αυτή είναι ασήμαντες, ενώ, για την επόμενη περίοδο προγραμματισμού, είναι οπωσδήποτε πρόωρη η υποβολή προτάσεων. Τρίτον, σε ό,τι αφορά τα διαρθρωτικά ταμεία, με την τροπολογία αυτή θα εγκαταλειφθεί η έκθεση επανεξέτασης του άρθρου 11 παράγραφος 4 της παρούσας οδηγίας για το εν λόγω ζήτημα, άσκοπα. Το περιεχόμενο και η μορφή των μελλοντικών σχεδίων των διαρθρωτικών ταμείων καθώς και η έκβαση που θα έχει η έκθεση της Επιτροπής σχετικά με τις σχέσεις μεταξύ των διαρθρωτικών ταμείων και της παρούσας οδηγίας δεν είναι ακόμη γνωστές και ούτε θα πρέπει να προκαταλαμβάνονται από πριν.

Με την τροπολογία 11 μεταστρέφεται η απαίτηση της κοινής θέσης για την διενέργεια της εκτίμησης στα διάφορα επίπεδα της ιεραρχικής κλίμακας σχεδιασμού στην δυνατότητα της διενέργεια της εκτίμησης σε ένα μόνο επίπεδο και αναφέρεται ότι οι στόχοι, το περιεχόμενο και η ισχύς της οδηγίας παραμένουν αμετάβλητοι από το στοιχείο αυτό. Η Επιτροπή δεν είναι δυνατόν να αποδεχθεί την τροπολογία αυτή, επειδή εάν παρασχεθεί στα κράτη μέλη η δυνατότητα να προσδιορίσουν το ένα επίπεδο στο οποίο θα πραγματοποιείται η αξιολόγηση, το γεγονός αυτό θα περιορίσει σε εντονότατο βαθμό το πεδίο εφαρμογής της εν λόγω οδηγίας και αντιβαίνει στους στόχους της. Επιπλέον, το τελευταίο εδάφιο της τροπολογίας αυτής εναντιώνεται στο πρώτο σκέλος της και θα οδηγήσει στην καθιέρωση νομικής αβεβαιότητας. Εξάλλου, με την τροπολογία αυτή θα μπορούσε να παρεμποδιστεί η εναρμονισμένη εφαρμογή της οδηγίας στα κράτη μέλη.

Με την τροπολογία 14 προβλέπεται η διεξαγωγή διαβουλεύσεων με το κοινό "με εντός του χρονικού περιθωρίου το οποίο πρέπει να καθοριστεί από τα κράτη μέλη" αντί της διατύπωσης "εντός εύλογων χρονικών περιθωρίων", όπως οριζόταν στην κοινή θέση. Η τροπολογία αυτή δεν έγινε αποδεκτή από την Επιτροπή, επειδή δεν συνιστά βελτίωση της οδηγίας. Με τη διάταξη του άρθρου 6 παράγραφος 5 θεσπιζόταν ήδη ότι οι αναλυτικές ρυθμίσεις πληροφόρησης και διεξαγωγής διαβουλεύσεων καθορίζονται από τα κράτη μέλη.

Με την τροπολογία 16 προτείνεται να ανοιχθεί η διαδικασία των διασυνοριακών διαβουλεύσεων και σε άλλα κράτη, εκτός των κρατών μελών. Η εν λόγω οδηγία αφορά τις σχέσεις μεταξύ των κρατών μελών. Οι σχέσεις μεταξύ των κρατών μελών και τρίτων χωρών υπόκεινται στο διεθνές δίκαιο. Στο πλαίσιο των ρυθμίσεων της σύμβασης της ΟΚΕΕ-ΟΗΕ για την εκτίμηση των περιβαλλοντικών επιπτώσεων στο διασυνοριακό τους πλαίσιο, προβλέπεται την στιγμή αυτή ότι η επόμενη συνεδρίαση των συμβαλλομένων μερών θα αποφασίσει την έναρξη των διαπραγματεύσεων για τη σύναψη του διασυνοριακού πρωτοκόλλου ΣΠΕ, στο οποίο θα καλύπτονται οι εν λόγω πτυχές. Για τους λόγους αυτούς, η Επιτροπή δεν είναι δυνατόν να αποδεχθεί την εν λόγω τροπολογία.

Στην τροπολογία 19 καθίσταται η χρήση των συντονισμένων ή μικτών καθίσταται η χρήση των συντονισμένων ή κοινών διαδικασιών υποχρεωτική, στις περιπτώσεις που η υποχρέωση διενέργειας της εκτίμησης των επιπτώσεων που έχουν τα σχέδια ή προγράμματα για το περιβάλλον, απορρέει ταυτόχρονα από τις ρυθμίσεις της παρούσας οδηγίας και από άλλες διατάξεις της κοινοτικής νομοθεσίας. Η Επιτροπή δεν είναι δυνατόν να αποδεχθεί την τροπολογία αυτή, επειδή τα κράτη μέλη οφείλουν, ευθυγραμμιζόμενα με τη βασική αρχή της επικουρικότητας, να έχουν την επιλογή του τρόπου με τον οποίο εφαρμόζουν τις απαιτήσεις της οδηγίας στα εθνικά συστήματα σχεδιασμού τους.

Στην τροπολογία 22 προτείνεται η διεύρυνση της απαίτησης υποβολής εκθέσεων από την Επιτροπή όσον αφορά με τη σχέση μεταξύ της οδηγίας αυτής και των κανονισμών για τα διαρθρωτικά ταμεία και την ανάπτυξη της υπαίθρου στη σχέση μεταξύ της παρούσας οδηγίας και των άλλων συναφών κοινοτικών νομοθετικών πράξεων. Στο βαθμό που η πτυχή αυτή καλύπτεται ήδη από την έκθεση που αναφέρεται στο άρθρο 11 παράγραφος 3 και εφόσον η σχέση αυτή εξετάζεται ήδη, σε γενικές γραμμές, στο άρθρο 10 της κοινής θέσης, με την εν λόγω τροπολογία θα επιβαλλόταν η επικάλυψη των ενεργειών. Για τους λόγους αυτούς, η Επιτροπή δεν ήταν δυνατόν να αποδεχθεί την εν λόγω τροπολογία.

Με την τροπολογία 27 προστίθενται τα "Σχέδια ή προγράμματα τα οποία χρηματοδοτούνται από την Ευρωπαϊκή Ένωση" στον ορισμό των σχεδίων και προγραμμάτων. Η Επιτροπή δεν είναι δυνατόν να αποδεχθεί την τροπολογία αυτή, επειδή απλώς και μόνο το γεγονός ότι τα σχέδια ή προγράμματα χρηματοδοτούνται από την Ευρωπαϊκή Ένωση δεν συνεπάγεται κατ' ανάγκη και ότι ενδέχεται να έχουν σημαντικές επιπτώσεις για το περιβάλλον. Η προσθήκη αυτή δεν έχει επίσης καμία σχέση με με τον ορισμό των σχεδίων και προγραμμάτων.

3.4. Τροποποιημένη πρόταση

Λαμβάνοντας υπόψη της τη διάταξη του άρθρου 250, παράγραφος 2 της συνθήκης ΕΚ, η Επιτροπή τροποποιεί την πρότασή της, όπως αναφέρεται αναλυτικότερα προηγουμένως.